## Odluka o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje

### NN 57/1994 (29.7.1994.), Odluka o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje

# HRVATSKI ZAVOD ZA ZDRAVSTVENO OSIGURANJE

Na osnovi članka 103. i članka 78. Zakona o zdravstvenom osiguranju
("Narodne novine" broj 75/93) i članka 14. točke 8. Statuta Hrvatskog
zavoda za zdravstveno osiguranje (" Narodne novine" broj 1/94),
Upravno vijeće Hrvatskog zavoda za zdravstveno osigurenje na 8. sjednici,
održanoj 15. srpnja 1994. godine, donijelo je

## ODLUKU

### O SADRŽAJU I OBLIKU ISPRAVE KOJOM SE DOKAZUJE STATUS OSIGURANE OSOBE HRVATSKOG ZAVODA ZA ZDRAVSTVENO OSIGURANJE

I. OPĆA ODREDBA

Članak 1.

Ovom Odlukom propisuje se sadržaj i oblik isprave kojom se dokazuje
status osigurane osobe Hrvatskog zavoda za zdravstveno osiguranje (u daljnjem
tekstu Zavod), te način izdavanja i korištenja isprave.

II. SADRŽAJ I OBLIK ISKAZNICE

Članak 2.

Naziv isprave iz članka 1. ove Odluke glasi "Iskaznica zdravstveno
osigurane osobe".

Članak 3.

Iskaznica zdravstveno osigurane osobe (u daljnjem tekstu: Iskaznica)
veličine je 85,6 x 53,98 mm, a izrađena je od tvrde bijele plastike s reljefno
utisnutim podacima, zaštitnim hologramom, magnetskom trakom i trakom za
potpis.

Članak 4.

lskaznica sadrži slijedeća obilježja: 1. na prednjoj strani (lice Iskaznice):

a) otisnuti logotip i tekst: "Hrvatski zavod za zdravstveno osiguranje",
koji su u odgovarajućoj boji,

b) otisnuti tekst: "ISKAZNICA ZDRAVSTVENO OSIGURANE OSOBE".

c) reljefno utisnute podatke:

- broj područnog ureda Zavoda osigurane osobe,

- broj osigurane osobe,

- oznaku osnove osiguranja,

- oznaku nositelja ili člana obitelji,

- rok valjanosti Iskaznice,

- JMBG ili MB (matični broj stranca),

- oznaku države osiguranja,

- ime i prezime,

- broj obveze,

- broj područnog ureda Zavoda obveznika uplate doprinosa.

d) stilizirana šahovska polja odgovarajuće boje,

e) zaštitni hologram.

2. na poleđini Iskaznice (naličje Iskaznice):

- magnetsku traku za upis podataka koje odredi Zavod,

- traku za potpis osigurane osobe,

- tekst naputka o korištenju i odgovornosti u svezi s upotrebom Iskaznice,
koji glasi:

"Iskaznica vrijedi uz osobnu iskaznicu i ako je potpisana Valjanost
Iskaznice prestaje 30-og dana nakon prestanka statusa osigurane osobe.

Korištenje Iskaznice nakon prestanka njene valjanosti predstavlja osnovu
za krivičnu i materijalnu odgovornost korisnika Iskaznice.

Po prestanku valjanosti Iskaznice, korisnik je dužan Iskaznicu dati
na poništenje Zavodu.

Gubitak Iskaznice korisnik je obvezan prijaviti Zavodu".

Zavod je jedini ovlašten za prikupljanje podataka i za prijenos obilježja
naznačenih u točki 1. i 2. ovog članka na plastičnu karticu, odnosno za
izdavaje Iskaznice.

Članak 5.

Iskaznicu se izrađuje, sukladno obilježju članka 4. iz točke 1.d ove
Odluke, u ružičastoj, crvenoj ili ljubičastoj boji šahovskih polja.

Iskaznicu s odgovarajućom bojom šahovskih polja iz stavka 1. ovog članka
izdaje se osiguranim osobama Zavoda, i to:

- djeci do 15-te godine života - u ružičastoj boji,

- osobama starijim od 15 godina života - u crvenoj boji i

- umirovljenicima - u ljubičastoj boji.

Članak 6.

Iskaznicu se osiguranoj osobi izdaje, sukladno obilježju iz članka 4.
točke 1.c alineje 5. ove Odluke, s rokom valjanosti :

1.djeci - do navršene 15-te godine života,

2. umirovljenicima - trajno,

3. drugim osobama - do 4 godine.

Rok valjanosti iz stavka 1. ovog članka računa se od datuma stjecanja
statusa osigurane osobe, odnosno od datuma ponovnog izdavanja Iskaznice
do datuma kad se navršava posljednji dan propisanog roka iz tog stavka.

Osigurana osoba obvezna je 30 dana prije isteka roka valjanosti Iskaznice
iz stavka 1. ovog članka, područnom uredu Zavoda koji je Iskaznicu izdao,
podnijeti zahtjev (usmeni na zapisnik ili pismeni) s dokazima za utvrđivanje
statusa osigurane osobe propisanim općim aktom Zavoda.

Pod valjanošću Iskaznice podrazumijeva se da Iskaznici nije istekao
rok valjanosti iz stavka 1. ovog članka i da u tom roku postoje činjenice
na osnovi kojih je osiguranoj osobi izdana Iskaznica, ako ovom Odlukom
nije drukčije propisano.

Članak 7.

Sadržaj i oblik Iskanice otisnut je uz ovu Odluku i čini njen sastavni
dio.

III. NAČIN IZDAVANJA I KORIŠTENJA ISKAZNICE

Članak 8.

Iskaznicu osiguranoj osobi izdaje Zavod na osnovi prijave na obvezno
zdravstveno osiguranje sukladno Pravilniku o načinu prijavljivanja i odjavljivanja
osigurane osobe, te utvrđivanju statusa osigurane osobe iz obveznog zdravstvenog
osiguranja.

Iskaznicu osiguranoj osobi Zavod će izdati u roku propisanom Pravilnikom
iz stavka 1. ovog članka neposredno ili putem pravne, odnosno fizičke osobe
kod koje je zaposlena.

Članak 9.

Osigurana osoba Iskaznicu može koristiti samo uz predočenje osobne iskaznice,
ako je starija od 15 godina i ako u vrijeme njenog korištenja postoje činjenice
na osnovi kojih je Iskaznica izdana.

Osigurana osoba koja je Iskaznicu koristila kad za to, u smislu stavka
1. ovog članka, nije imala pravo, snosi materijalnu i krivičnu odgovornost
zbog zloupotrebe Iskaznice.

Nakon prestanka valjanosti Iskaznice, osigurana osoba obvezna ju je,
poradi poništenja, dati Zavodu.

Članak 10.

Iskaznicu se smatra valjanom ako ju je osigurana osoba vlastoručno potpisala.

Iskaznicu koju se izdaje djetetu do 15-te godine života ili osobi pod
skrbništvom, potpisuje zakonski zastupnik ili skrbnik te osobe.

Članak 11.

Osigurana osoba obvezna je nakon isteka roka od 30 dana od dana prestanka
statusa osigurane osobe Iskaznicu poradi poništenja, dati Zavodu.

U roku iz stavka 1. ovog članka osigurana osoba ima pravo koristiti
Iskaznicu ako status osigurane osobe nije stekla prema nekoj drugoj osnovi

Članak 12.

Gubitak Iskaznice osigurana osoba je obvezna prijaviti najbližem područnom
uredu ili ispostavi područnog ureda Zavoda.

U slučaju prijave gubitka Iskanice, u smislu stavka 1. ovog članka,
osigurana osoba dužna je objaviti gubitak Iskaznice u "Narodnim novinama",
službenom listu Republike Hrvatske.

Osigurana osoba koja ne postupi sukladno stavku 1. i 2. ovog članka,
dužna je snositi troškove nastale zloupotrebom Iskaznice od strane druge
osobe.

Troškove poradi zloupotrebe Iskaznice u smislu stavka 3. ovog članka,
snose solidarno korisnik Iskaznice i zdravstvena ustanova, odnosno zdravstveni
djelatnik privatne prakse koji je pružio zdravstvenu uslugu.

Članak 13.

U slučaju oštećenja ili gubitka Iskaznice, Zavod će osiguranoj osobi
izdati novu Iskaznicu

Nakon izdavanja osiguranoj osobi nove Iskaznice, Zavod je obvezan poništiti
oštećenu Iskaznicu.

Članak 14.

Troškove izdavanja Iskaznice, kao i izdavanja Iskaznice u smislu članka
13. ove Odluke, snosi osigurana osoba.

Cijenu Iskaznice utvrdit će Zavod.

IV. PRIJELAZNE I ZAVRŠNE ODREDBE

Članak 15.

Dan početka izdavanja i vrijeme trajanja zamjene postojeće iskaznice
Iskaznicom propisanom ovom Odlukom, propisat će Upravno vijeće Zavoda posebnom
odlukom.

Do donošenja odluke iz stavka 1. ovog članka, osigurane osobe koristit
će iskaznicu propisanu Odlukom o sadržaju, obliku i načinu izdavanja isprave
kojom se dokazuje svojstvo korisnika zdravstvene zaštite ("Narodne
novine" broj 53/80, 25/89, 26/90 i 55/90).

Članak 16.

Ova Odluka stupa na snagu osmog dana od dana objave u "Narodnim
novinama".

Klasa : 025-04/94-01/50

Urbroj : 338-24-94-1

Zagreb, 15. srpnja 1994.

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić. v. r.**

![](dodatni/362077.gif)

Odluka, NN 57/1994-1052